盧明府九日峴山宴袁使君張郎中崔員外
作者：孟浩然
朝代：唐

paragraphs: 宇宙誰開闢，江山此鬱盤。
登臨今古用，風俗歲時觀。
地理荆州分，天涯楚塞寬。
百城今刺史，華省舊郎官。
共美重陽節，俱懷落帽歡。
酒邀彭澤載，琴輟武城彈。
獻壽先浮菊，尋幽或藉蘭。
煙虹鋪藻翰，松竹挂衣冠。
叔子神如在，山公興未闌。
傳聞騎馬醉，還向習池看。